钦定古今图书集成/历象汇编/岁功典/第005卷 > 《吕氏春秋》 > 《季夏纪音律篇》
## 钦定古今图书集成/历象汇编/岁功典/第005卷 > 《吕氏春秋》 > 《季夏纪音律篇》

“大圣至理之世，天地之气合而生风，日至则月钟，其
风以生十二律。仲冬日短至则生黄钟，季冬生大吕，
孟春生太簇，仲春生夹钟，季春生姑洗，孟夏生仲吕，
仲夏日长至则生蕤宾，季夏生林钟，孟秋生夷则，仲
秋生南吕，季秋生无射，孟冬生应钟。天地之风气正，
则十二律定矣。黄钟之月，土事无作，慎无发”，盖以固
“天闭地，阳气且泄。《大吕》之月，数将几终，岁且更起，而
农民无有所使。”《太簇》之月，阳气始生，草木繁动，令农
发土，无或失时。《夹钟》之月，宽裕和平，行德去刑，无或
作事，以害群生。《姑洗》之月，达道通路，沟渎修利，申之
此令，嘉气趣至。《仲吕》之月，无聚大众，巡劝农事，草木
方长，无携民心。《蕤宾》之月，阳气在上，安壮养侠，本朝
不静，草木早槁。《林钟》之月，草木盛满，阴将始刑，无发
大事，以将阳气。《夷则》之月，修法饬刑，选士厉兵，诘诛
不义，以怀远方。南吕之月，蛰虫入穴，趣农收聚，无敢
懈怠，以多为务。《无射》之月，疾断有罪，当法勿赦，无留
狱讼以亟。以故《应钟》之月，阴阳不通，闭而为冬，修别
丧纪，审民所终。